Protestul unui recidivist

Un sucevean în vârstă de 35 de ani, Petrică Mândrilă, zis „Polonic”, din Broşteni, arestat preventiv pentru viol şi multiplu recidivist, a recurs la un gest de automutilare, provocându-şi o tăietură cu o lamă la penis. S-a întâmplat marţi, zi în care individul a fost transferat din arestul Inspectoratului de Poliţie Judeţean Suceava în Penitenciarul Botoşani. „Polonic”a acţionat la scurt timp după ce a fost preluat pentru încarcerare în penitenciar, iar gestul său pare a fi fost unul prin care a încercat mai mult să atragă atenţia, leziunea suferită fiind una superficială.

Eliberat condiţionat, s-a întors după gratii pentru violarea unei fete de 15 ani

Petrică Mândrilă, zis „Polonic”, a ţinut prima pagină a presei sucevene în nenumărate rânduri în ultimii ani, pentru gravitatea faptelor pe care le-a comis. Printre altele, el a fost condamnat pentru incendierea unui bloc din Broşteni şi este judecat ca autor al incendierii pensiunii La Dolce Vita din Şcheia.

Tânărul a ieşit ultima oară din penitenciar la finele anului trecut, beneficiind de legea recursului compensatoriu. Este vorba de legea care a dus la eliberări masive pentru condiţiile proaste din penitenciare. Întors acasă, la Broşteni, „Polonic” a rezistat în libertate doar până la mijlocul lunii februarie a acestui an.

O fată în vârstă de 15 ani, din Broşteni, a reclamat că a fost ademenită de Petrică Mândrilă într-un apartament din localitate, pe 11 februarie, unde a fost constrânsă să facă sex, fiind ţinută în locuinţă cu forţa timp de mai multe ore. Fata nu a depus iniţial plângere, relatând că i-a fost frică pentru că a fost ameninţată de autor cu repercusiuni dacă va sesiza poliţia.

Presupusul viol a fost comis în apartamentul din Broşteni în care „Polonic” locuia fără forme legale, prin amabilitatea unui prieten.

Individul a fost pus sub acuzare pentru infracţiunile de viol, lipsire de libertate şi ameninţare, fiind arestat preventiv.

S-a tăiat cu o lamă de la aparatul de ras de unică folosinţă

Petrică Mândrilă a fost ţinut în ultima lună într-o celulă a arestului IPJ Suceava. Aşa cum se întâmplă în cazul celor arestaţi preventiv pe perioade mai lungi, fără perspective de a ieşi prea repede, cum este cazul lui Mândrilă, care are şi statut de recidivist eliberat condiţionat, acum două zile, acesta a fost transferat în Penitenciarul Botoşani.

Purtătorul de cuvânt al penitenciarului, Anna Maria Rotariu, a declarat, pentru colegii de la Monitorul de Botoşani:

„Acesta a fost depus ieri (n.r.- marţi) în penitenciar şi, pe fondul unor nemulţumiri personale, şi-a provocat o plagă prin tăiere cu o lamă de la aparatul de ras de unică folosinţă în zona genitală. Personalul medical i-a acordat măsurile de îngrijire, ulterior fiind solicitat sprijinul serviciului medical de urgenţă, deţinutul fiind transferat la Unitatea de Primiri Urgenţe a Spitalului Judeţean Botoşani. Persoana a revenit în unitate, marţi seară, în jurul orei 21.00, fiind în stare stabilă şi sub supravegherea personalului medical”.

Dus la spital cu „mascaţii” poliţiei

Mândrilă a fost dus la Unitatea de Primiri Urgenţe Botoşani escortat de o grupă de poliţişti de la Serviciul de Acţiuni Speciale. Pe lângă leziunea în sine, acesta era agitat şi avea un comportament agresiv. Având în vedere cu cine au avut de a face, poliţiştii l-au dus pe „Polonic”în cătuşe la spital.

Nemulţumirile individului sunt legate de ultima faptă pentru care a fost arestat, violul, declarând că el nu ar comite niciodată un viol. În timp ce era dus de mascaţii poliţiei către Unitatea de Primiri Urgenţe Botoşani, individul a înjurat ziariştii veniţi să-l filmeze şi i-a scuipat.

Leziunea în sine nu a fost gravă, ceea ce explică şi de ce acesta nu a rămas internat şi a fost reîncarcerat în aceeaşi zi.

Conducerea Penitenciarului Botoşani a declanşat şi o anchetă disciplinară în acest caz, a mai spus Anna Maria Rotariu.

Ancheta disciplinară face referire la modul în care şi-a făcut treaba personalul penitenciarului, în raport cu deţinutul preluat.

Cine este Petrică Mândrilă

Petrică Mândrilă a fost condamnat definitiv pentru incendierea unui bloc din Broşteni, în luna martie 2014. Atunci, un bloc cu patru etaje a fost cuprins de flăcări, în urma unei acţiuni intenţionate.

Incendiatorul a dat foc unei anvelope de camion pe care a lipit-o de o magazie construită în imediata vecinătate a blocului, iar flăcările s-au propagat la izolaţia exterioară din polistiren până la acoperişul blocului, cei aproximativ 50 de locatari fiind evacuaţi din imobil.

Flăcările au distrus în întregime acoperişul blocului, dar şi balcoanele de la ultimul etaj, pagubele fiind estimate la 250.000 de lei.

Mândrilă a primit o pedeapsă de 5 ani şi 4 luni de închisoare pentru această faptă, dar nu a executat-o întreagă, beneficiind, după cum am amintit, de legea recursului compensatoriu.

Acelaşi Mândrilă a mai executat condamnări pentru fapte de furt.

În iulie 2008, Petrică Mândrilă a incendiat mai întâi casa şi apoi pensiunea omului de afaceri sucevean Gheorghe Berbece. Faptele s-au petrecut în două nopţi consecutive, vila omului de afaceri fiind parţial distrusă de incendiu, în timp ce pensiunea La Dolce Vita a ars aproape în totalitate, pagubele totale fiind de aproximativ 700.000 de euro.

În acest dosar, Mândrilă a primit 7 ani de închisoare, însă condamnarea nu este încă definitivă.

Având în vedere acest dosar, plus noile acuzaţii de viol, dar şi statutul de recidivist al lui Mândrilă, este de aşteptat ca acesta să mai petreacă mulţi ani de zile după gratii de acum încolo.